Sylvester ‘uiters skrikkerig’ ná terugkeerSylvester voordat hy vir die tweede keer ontsnap het. Foto: Verskaf Noudat Sylvester, die Karoo Nasionale Park buite Beaufort-Wes se rondloperleeu, gevind en terug in die park is, is die gebied rondom sy kamp afgesper en word slegs noodsaaklike personeel by hom toegelaat. SANParke het Saterdag in ŉ verklaring gesê die park is oorval met versoeke van medialede wat graag vir Sylvester wil afneem, maar weinig menslike kontak sal met hom toegelaat word. “Die leeu is uiters skrikkerig, soos te verwagte, en hy kan hom moontlik seermaak deur teen die boma se elektriese omheining vas te hardloop omdat hy steeds glo hy word gejaag,” het SANParke gesê. Sylvester is Donderdagmiddag ná vier dae op vrye voet hoog in die Nuweveldberge opgespoor, verdoof en gevang. Dit het agt veldwagters twee uur geneem om hom by die berg af te dra na die voertuig ondertoe, gevolg deur nog twee uur se ry terug na die park toe. Sylvester nadat hy Donderdagmiddag aangekeer is. Foto: SANParke “Die leeu is natuurlik dadelik wakker gemaak nadat hy in sy kamp gesit is. Hy het reeds die helfte van die gemsbok geëet wat vir hom gegee is nadat hy by die boma aangekom het. Daar is genoeg water en skaduwee in die kamp en die enigste kere wanneer hy gepla word, is wanneer hy elke paar dae gevoer word.” Fundisile Mketeni, SANParke se uitvoerende hoof, het gesê ŉ finale besluit oor Sylvester se toekoms sal eers geneem word wanneer hy genoegsaam bedaar het en al die opsies deeglik oorweeg is. Mketeni het nie ŉ sperdatum gegee wanneer hierdie besluit geneem sal word nie. “Ná sy vorige ontsnapping het hy [Sylvester] meer as vyf maande in die boma deurgebring voordat hy gereed was om weer in die park van 93 000 hektaar vrygelaat te word,” het Mketeni gesê. “Ons is toegewyd aan ons bewaringsmandaat en kan die publiek die versekering gee dat ons uiteindelike besluit in die beste belang van die dier en van bewaring sal wees.” Lees alle vorige berigte oor Sylvester op Maroela Media.